इस्टर्न ओपन मंगलबारदेखि
सूर्य नेपाल गल्फ टुर २०२२–२३ को दोस्रो प्रतियोगिताका रूपमा सूर्य नेपाल इस्टर्न ओपन धरान गल्फ क्लबमा मंगलबार सुरु हुँदै छ ।
काठमाडौँ — सूर्य नेपाल गल्फ टुर २०२२–२३ को दोस्रो प्रतियोगिताका रूपमा सूर्य नेपाल इस्टर्न ओपन धरान गल्फ क्लबमा मंगलबार सुरु हुँदै छ ।कुल आठ लाख रुपैयाँ पुरस्कारको प्रतियोगितामा कम्तीमा ३२ व्यावसायिक गल्फर (प्रो) र १५ एमेच्योरले प्रतिस्पर्धा गर्ने आइतबार आयोजित पत्रकार सम्मेलनमा आयोजक नेपाल प्रोफेसनल गल्फर्स एसोसिएसन (एनपीजीए) का महासचिव दीपक आचार्यले बताए । त्यसमा सात जना प्रो धरानका हुनेछन् ।साठी वर्ष पुरानो गल्फ कोर्समा बर्सेनि सञ्चालन हुँदै आएको इस्टर्न ओपनको मुख्य प्रतियोगिता यसपालि पनि ५४ होलको हुनेछ । भारतमा व्यावसायिक गल्फ खेलेका धराने प्रो शुक्रबहादुर राईसहित गोकर्ण गल्फ क्लबका भुवन (उमेश) नगरकोटी, जयराम श्रेष्ठ, सञ्जय लामा, धन थापा, स्थानीय मणि राईले उत्कृष्ट प्रदर्शन गर्ने अपेक्षा गरिएको छ ।यो सिजनको पहिलो प्रतियोगिता सूर्य नेपाल काठमाडौं ओपनको उपाधि भुवनले जितेका थिए । उनले १४ अन्डर २५८ स्कोर गर्दै रोयल नेपाल गल्फ क्लब (आरएनजीसी) मा ट्रफी कब्जा गरेका थिए । त्यसमा दिनेश प्रजापति दोस्रो र शुक्र तेस्रो भएका थिए । त्यसैले ९ होलको धरान गल्फ कोर्समा रोमाञ्चक प्रतिस्पर्धा हुने अनुमान गरिएको छ ।दुई दिन (३६ होल) को खेलपछि शीर्ष २१ म रहने प्रो कट बनाएर फाइनल चरणमा प्रवेश गर्नेछन् र उनीहरू नै नगद पुरस्कारको हकदार हुनेछन् । उनीहरूसँगै उत्कृष्ट ६ एमेच्योर खेलाडीले पनि फाइनल चरणमा प्रतिस्पर्धा गर्नेछन् । विजेताले १ लाख ४० हजार रुपैयाँ हात पार्नेछन् । उपविजेताले ९० हजार पाउनेछन् भने तेस्रा हुनेले ६७ हजार प्राप्त गर्नेछन् । व्यावसायिक प्रतियोगिता सकिएपछि शुक्रबार प्रो–एम स्पर्धा सञ्चालन गरिने एनपीजीएका अध्यक्ष रवीन्द्रमान श्रेष्ठले बताए ।